Man dood ná bakleiery met Uber-bestuurder by lughawe | Netwerk24
Deur Jenni Evans, News24 17 September 2018 10:24
Die 71-jarige man wat ’n week gelede in vermoedelik ’n padwoedevoorval met ’n Uber-bestuurder by die O.R. Tambo-lughawe betrokke was, is Sondag dood.
Lt.kol. Katlego Mogale het Maandag bevestig dat die man Sondag aan sy beserings beswyk het.
Beeldmateriaal van die voorval by die lughawe op 9 September, wys hoe die man uit sy voertuig klim en die modderskerm van die ander motoris se voertuig skop.
Die twee mans het daarna in ’n woordewisseling en vuisgeveg betrokke geraak, maar ’n veiligheidswag het tussenbeide getree.
Brig. Vish Naidoo, nasionale polisiewoordvoerder, het bevestig dat die Uber-bestuurder aangekla is van aanranding, en dat die klag later na poging tot moord verander is toe hulle verneem het hoe ernstig die aard van die bejaarde man se beserings is.
Die bestuurder is in aanhouding en sal na verwagting Maandag in die landdroshof in Kempton Park aansoek om borgtog doen.
Meer oor: Padwoede | Uber | Aanranding | Lughawe